Številka: 1002-1192/2020/2

Datum: 15. 2. 2022

**Zadeva:** **Pojasnilo glede upoštevanja prihrankov pri izplačilu delovne uspešnosti iz naslova povečanega obsega dela v primeru izplačila nadomestila plače v breme obveznega zdravstvenega zavarovanja**

Zveza: Pojasnilo št. 1002-1192/2020/1 z dne 7. 10. 2020 - Upoštevanje prihrankov kot vira sredstev za izplačevanje delovne uspešnosti iz naslova povečanega obsega dela[[1]](#footnote-1)

Spoštovani,

zaradi nekaterih dilem, ki se pojavljajo v zvezi z upoštevanjem prihrankov pri izplačilu delovne uspešnosti iz naslova povečanega obsega dela v primeru odsotnosti zaposlenih, za katere delodajalec prejme refundirano nadomestilo plače, v nadaljevanju podajamo dodatno pojasnilo:

V skladu z 22.d členom Zakona o sistemu plač v javnem sektorju (Uradni list RS, št. [108/09](http://www.uradni-list.si/1/objava.jsp?sop=2009-01-4891" \t "_blank" \o "Zakon o sistemu plač v javnem sektorju (uradno prečiščeno besedilo)) – uradno prečiščeno besedilo, [13/10](http://www.uradni-list.si/1/objava.jsp?sop=2010-01-0520), [59/10](http://www.uradni-list.si/1/objava.jsp?sop=2010-01-3273), [85/10](http://www.uradni-list.si/1/objava.jsp?sop=2010-01-4554), [107/10](http://www.uradni-list.si/1/objava.jsp?sop=2010-01-5583), [35/11](http://www.uradni-list.si/1/objava.jsp?sop=2011-01-1743) – ORZSPJS49a, [27/12](http://www.uradni-list.si/1/objava.jsp?sop=2012-01-1121) – odl. US, [40/12](http://www.uradni-list.si/1/objava.jsp?sop=2012-01-1700" \t "_blank" \o "Zakon za uravnoteženje javnih financ) – ZUJF, [46/13](http://www.uradni-list.si/1/objava.jsp?sop=2013-01-1753" \t "_blank" \o "Zakon o spremembi in dopolnitvah Zakona o sistemu plač v javnem sektorju), [25/14](http://www.uradni-list.si/1/objava.jsp?sop=2014-01-0961" \t "_blank" \o "Zakon o finančni upravi) – ZFU, [50/14](http://www.uradni-list.si/1/objava.jsp?sop=2014-01-2074" \t "_blank" \o "Zakon o spremembah Zakona o sistemu plač v javnem sektorju), [95/14](http://www.uradni-list.si/1/objava.jsp?sop=2014-01-3949" \t "_blank" \o "Zakon o ukrepih na področju plač in drugih stroškov dela v javnem sektorju za leto 2015) – ZUPPJS15, [82/15](http://www.uradni-list.si/1/objava.jsp?sop=2015-01-3254" \t "_blank" \o "Zakon o dopolnitvi Zakona o sistemu plač v javnem sektorju), [23/17](http://www.uradni-list.si/1/objava.jsp?sop=2017-01-1206" \t "_blank" \o "Zakon o državnem odvetništvu) – ZDOdv, [67/17](http://www.uradni-list.si/1/objava.jsp?sop=2017-01-3165), [84/18](http://www.uradni-list.si/1/objava.jsp?sop=2018-01-4122) in [204/21](http://www.uradni-list.si/1/objava.jsp?sop=2021-01-4154); v nadaljevanju: ZSPJS) lahko uporabniki proračuna v primerih, ko to določa ta zakon, izplačujejo sredstva za delovno uspešnost iz naslova povečanega obsega dela nad omejitvijo iz 22. člena tega zakona, če imajo za ta namen na razpolago sredstva iz prihrankov sredstev za plače, ki nastanejo zaradi odsotnosti javnih uslužbencev, ali nezasedenih delovnih mest, za katera so bila predvidena sredstva v finančnem načrtu uporabnika proračuna, in sredstev za posebne projekte. Posebni projekti, za izvajanje katerih je dovoljeno izplačevati del plače za delovno uspešnost iz naslova povečanega obsega dela, se za javne uslužbence določijo z aktom vlade, za javne uslužbence drugega državnega organa pa z aktom tega državnega organa, če so za to zagotovljena namenska sredstva v proračunu.

Uredba o delovni uspešnosti iz naslova povečanega obsega dela za javne uslužbence (Uradni list RS, št. [53/08](http://www.uradni-list.si/1/objava.jsp?sop=2008-01-2253), [89/08](http://www.uradni-list.si/1/objava.jsp?sop=2008-01-3812) in [175/20](http://www.uradni-list.si/1/objava.jsp?sop=2020-01-3100)), s katero so na podlagi tretjega odstavka 22.e člena ZSPJS, določeni pogoji, merila in obseg dela plače za delovno uspešnost iz naslova povečanega obsega dela za javne uslužbence[[2]](#footnote-2), v 3. členu določa, da se v primeru povečanega obsega dela, ki ga javni uslužbenec opravi pri opravljanju rednih delovnih nalog uporabnika proračuna ali projekta, načrtovanega v okviru sprejetega finančnega načrta uporabnika proračuna, del plače za plačilo delovne uspešnosti iz naslova povečanega obsega dela zagotavlja iz prihrankov sredstev za plače posameznega proračunskega uporabnika, ki nastanejo zaradi odsotnosti javnih uslužbencev z dela, ali nezasedenih delovnih mest ali iz sredstev projekta, ki so predvidena v finančnem načrtu uporabnika proračuna.

Predpogoj za izplačilo delovne uspešnosti iz naslova povečanega obsega dela v primeru odsotnosti javnega uslužbenca je, da so proračunskemu uporabniku zaradi te odsotnosti javnega uslužbenca nastali prihranki.

V primeru, ko delodajalec nadomestilo plače izplača zaposlenemu v breme obveznega zdravstvenega zavarovanja, Zavod za zdravstveno zavarovanje Slovenije (ZZZS) delodajalcem povrne izplačana nadomestila **po predložitvi zahtevka**. Glede na to, da prejme delodajalec refundacijo nadomestila plače, ki ga je izplačal javnemu uslužbencu, predstavlja prihranek celotna plača javnega uslužbenca, ki je odsoten. Navedeno velja pod predpostavko, da delodajalec ni zaposlil drugega javnega uslužbenca za čas nadomeščanja odsotnega javnega uslužbenca.

Celotna plača javnega uslužbenca pa predstavlja prihranek tako v primeru, ko znaša višina nadomestila plače v breme ZZZS 100% osnove (npr. v primeru odsotnosti zaradi poklicne bolezni, transplantacije, darovanja krvi) kot tudi v primeru, ko je osnova nižja (npr. 80% osnove v primeru bolezni, nege). V prvem primeru delodajalec izplača nadomestilo plače v višini 100% osnove zaposlenemu in prejme s strani ZZZS povrnjeno nadomestilo plače v višini 100%. V drugem primeru, ko znaša višina nadomestila plače npr. 80% osnove, pa je delodajalec prav tako prihranil celotno plačo javnega uslužbenca (sprva 20%, ker je izplačal nadomestilo plače v višini 80%, po refundaciji nadomestila plače s strani ZZZS pa še 80% nadomestila plače).

Glede na navedeno lahko delodajalec v primeru refundacije nadomestila plače porabi celoten znesek plače odsotnega zaposlenega za izplačilo delovne uspešnosti iz naslova povečanega obsega dela.

Prijazen pozdrav,

Peter Pogačar

generalni direktor

Poslano:

* naslovniku po elektronski pošti

1. Objavljeno na spletni strani MJU: <https://www.gov.si/assets/ministrstva/MJU/Placni-sistem/DELOVNA-USPESNOST-v2/Delovna-uspesnost-iz-naslova-povecanega-obsega-dela-/Upostevanje-prihrankov-kot-vira-sredstev-za-izplacevanje-13.-10.-2020.docx> [↑](#footnote-ref-1)
2. Razen za javne uslužbence v drugih državnih organih, kot jih določa Zakon o javnih uslužbencih (Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E in 40/12 – ZUJF, v nadaljevanju: ZJU). Uredba pa velja tudi za javne uslužbence v pravosodnih organih, to je na sodiščih, državnem tožilstvu in državnem odvetništvu. [↑](#footnote-ref-2)